Łaz (AK/SN). Ćmowy barik ze swětłymaj wušomaj dobroćiwje hlada. Na klinje ma darik. „Wón ma hišće prawu drjewjanu wołmu w brjuše. Mi je so wón wot prěnjeho wokomika lubił“, praji Helga Janke z Běłeho Chołmca wo teddyju we witrinje. Bywša wučerka na zakładnej šuli hižo wjele lět teddyje zběra. K hodownej wustajeńcy we Łazowskim Domje Zejlerja a Smolerja, kotruž njedźelu, 3. decembra, w 14.30 hodź. wotewru, Helga Janke z 80 (!) požčonkami přinošuje. Tež Anke Sonntag z Wojerec přehladku z dźělom swojeje zběrki podpěruje. Dohromady 300 plyšowych teddyjow, nimale 40 pohladnicow a něhdźe sto dalšich eksponatow budźe w Domje Zejlerja a Smolerja widźeć.
szl_Latn